Ш. Есенов университетінде ағылшын тілін оқытуда заманауи технологияны қолдану жолы

Ұлжан Анарбекова, оқытушы

Шахмардан Есенов атындағы Каспий мемлекеттік технологиялар және инжиниринг университеті, Ақтау

Шет тілін білу, оның ішінде ағылшын тілінде еркін қарым-қатынас жасай алу қазіргі заманның негізі талаптарының бірі. Оған себеп ғасырымыздың ақпарат ғасыры болуы десек қателеспейміз. Әр күн, әр сәт ақпарат жаңарып, өзгеріп отырады. Оны уақытылы түсініп, дұрыс-бұрыстығын анықтап, талдау жүргізіп, қажетіне сай пайдалана білген адам бұл күнде жетістікке жеткендер қатарында. Қай сала болмасын бүгінгі күннің шындығы осы. Ал халықаралық деңгейде ақпараттың басым бөлігі ағылшын тілінде екені даусыз. Сол үшін де бұл тілді үйренушілердің саны күннен күнге көбеймесе азаймайды. Соған сай аталған тілді үйретушілердің де жұмысы ауқымды. Ағылшын тілін дұрыс оқыту, жылдам әрі түсінікті жеңіл түрде үйрету әр кез ағылшын пәні оқытушыларының назарында.

Шет тілін оқытуда заманауи технологиялық құралдарды пайдалану тіл үйретушінің жұмысын жеңілдетіп, нәтижелі болуына ықпал жасауда. Варшауэр (2000) технологияны тіл үйрету сыныбына бейімдеудің екі жолын ұсынады: *когнитивті тәсіл* және *әлеуметтік тәсіл*. Алғашқысы тіл үйренушілерге өз бетінше саналы түрде үйреніп жатқан тіл туралы білім қалыптастыруға мүмкіндік береді. Ал екіншісі тілді шынайы өмірде кездесетін ситуациялар арқылы іс жүзінде қолдануға мүмкіндік береді. Бордбардың (2010) оқытушылардың тіл үйрету сыныптарында технология түрлерін пайдалануының себебін зерттеген еңбегінде оқытушылардың барлығы дерлік сыныпта компьютер технологиясын пайдаланудың оң нәтижесін көрсеткен. Шиамли (2012) мультимедиалық технологияларды тіл үйрету сыныптарында пайдалануды зерттей келе, бұл студенттердің сабақ барысында мотивацияларының артқанын және сабаққа назар салу деңгейінің жоғары болғанын көрсетеді.

2022-2023 оқу жылының көктемгі семестрінде Шахмардан Есенов атындағы Каспий мемлекеттік технологиялар және инжиниринг университетінің әлем тілдері кафедрасы оқытушылары ағылшын тілін оқытуда заманауи платформа қолдануға мүмкіндік алды. Платформаның студенттерге де, оқытушыларға да пайдалы тұстары болды. Варшауэр еңбегінде көрсеткеніндей бұл ағылшын сабақтарына студенттер өз аккаунттары арқылы сәйкес деңгейді оқып отырды. Нейрология саласының зерттеулерін негізге ала отырып жасалынған бұл қосымша арқылы студенттер өз беттерінше кез келген уақытта ағылшын тілін үйренуге мүмкіндік алды. Ал сабақта қосымшада үйренген білімді өмірде кездесетін түрлі ситуациаларды қолдануды үйренді. Сонымен қатар студенттер тіл үйренуде өздеріне деген сенімдері артып, басым көпшілігі тілдік барьерді бұза алды.

 Қосымшаның студент тарапына тигізген пайдасы:

* 24/7 қолжетімді болуы, яғни студент өзіне ыңғайлы кез келген уақытта ағылшын тілін үйренуге мүмкіндік алды;
* 5 рет қайталау, бұл арқылы студент өтілген жаңа тақырыпты есте сақтауына сеп болды.
* Қосымшаның студенттің дұрыс сөйлеуіне мән беруі, студенттердің ағылшын тіліндегі сөздерді дұрыс айтып үйренулеріне мүмкіндік жасады;
* СӨЖ, Жоба тапсырмаларынан босатылуы.
* Тілдік барьерді жоюға жағдай жасалуы;
* Тіл үйренушінің ағылшын тілін меңгеруде өзіне сенімділігінің артуы.
* Сабақ соңында студенттің ағылшын тілінің сәйкес деңгейін меңгергендігі жайлы халықаралық деңгейдегі сертификатқа ие болуы;

Ал оқытушы тарапына болған пайдасына тоқталсақ:

* Сабақты ұйымдастыруда жасампаздыққа еркіндік берілуі;
* Сабақ барысында студенттерді сөйлетуге басымдық берілуі;
* Түрлі қызықты ойындар мен тапсырмаларды артығымен қолдану мүмкіндігінің болуы;
* Студенттерді бағалауда объективтіліктің 100% болуы.

Шахмардан Есенов атындағы Каспий мемлекеттік технологиялар және инжиниринг университетінің басшылығы студенттердің ағылшын тілін жоғары деңгейде меңгеріп шығуларына ерекше мән беріп, сәйкесінше заманауи талаптарға сай жағдай жасап, жаңа өзгерістерге ашық болуы университет қабырғасында оқып жүрген жастардың болашағының жарқын бола түсуіне септігін тигізері сөзсіз. Жаңа қосымшаның қолданысының алғашқы жылы болғандықтан алдағы уақытта әлі де дамытуды қажет ететіні рас. Десе де студенттердің ағылшын тілінде сөйлеуге қызығушылықтары мен білімдерін арттырып, уақыттарын сапалы өткізуге септігін тигізгені анық.